વિરક્ત આધ્યાત્મિક મહાપુરુષ હોવા છતાં પ્રમુખસ્વામી મહારાજે સતત જીવનના નવ નવ દાયકા સુધી કર્મઠ રહીને માનવસેવાનાં અનેક ક્ષેત્રોમાં પોતાનું સમસ્ત જીવન સમર્પિત કર્યું છે. આપત્તિઓના સમયમાં માનવને બેઠો કરવાનું અને શાંતિના સમયમાં માનવને મજબૂત કરવાનું કાર્ય તેઓ અહર્નિશ કરતા રહ્યા છે. નાત-જાત, ધર્મ, દેશ-વિદેશના ભેદભાવો વિના સમસ્ત માનવજાતની સેવા માટે તેમણે જીવનની પળેપળ વિતાવી છે. પછાતોના ઉત્કર્ષથી લઈને વિશ્વશાંતિ સુધીનાં અનેક ક્ષેત્રોમાં સેવાનો અનોખો ચીલો ચાતરનાર સ્વામીશ્રીના કાર્યને બિરદાવતાં વિશ્વભરના ચિંતકો અને મહાનુભાવો તેમને એક લોકોત્તર મહાપુરુષ તરીકે ઓળખાવે છે. તેમના એવાં કેટલાંક સેવાકાર્યોનો એક આછો પરિચય મેળવીએ…